Sy bloedlyn is suiwer, hy hoef oor niks skaam te wees nie. Hierdie lys met eienskappe wat Paulus oor homself noem, is waarskynlik wat die Joodse predikers ook gedoen het. Dit was hulle ‘pedigree’, dit is wat hulle status gegee het in die Joodse gemeenskappe. Wel, vir Paulus geld presies dieselfde.
Sy ‘pedigree’, sy status styg selfs uit bo die van daardie Joodse predikers. Hy kan elke Jood reguit in die oë kyk.
Dit sou so maklik vir hom gewees het om gewoon aan te gaan, soos vroeër, met Jerusalem as sy politeuma, sy plek van oriëntasie en burgerskap.
Maar ook dit was aan die einde van die dag drek. Drek as mens dit teenoor die burgerskap van die koninkryk van die hemele plaas! Ja dit is sy oriëntasiepunt – daar waar Christus is!
Wanneer is jy toegewyd aan die stad of land waar jy woon? Wanneer is jy ‘n Afrikaner? Is jy eers ‘n regte Afrikaner as jy jaarliks die Voortrekkermonument besoek op Geloftedag? Wanneer is jy nog ‘n Hollander? As jy ‘n Hollandse paspoort het, moet jy dan per sé die funksies bywoon wat by die Hollandse ambassade gereël word? Ek weet, gemeente, dat hierdie ongemaklike vrae is. Dit is vrae wat ons besig hou, net soos dit baie mense in ons land besig hou. Dit is vrae wat ook baie maklik verdeeldheid kan veroorsaak. Dit is so maklik om eksklusief te begin raak, ander te etiketteer, groepsvorming in die hand te werk met hierdie tipe onderwerpe. Hoe bereik mens eenheid?
Ons burgerskap is in die hemel, daar waar Hy is op die troon! Of ek ‘n Boere-Afrikaner is, of ek ‘n Hollandse paspoort in my agtersak het, of ek die moontlikheid het om Australië toe te kan gaan, dit alles beskou ek as drek.